Source: https://www.riigiteataja.ee/akt/765445
Timestamp: 2020-07-10 10:56:50+00:00
Document Index: 4173126

Matched Legal Cases: ['§ 56', '§ 1', '§ 2', '§ 3', '§ 4', '§ 56', '§ 5', '§ 6', '§ 56', '§ 10', '§ 7']

I kaitsekategooria liigi isendi valduse ning tehingu keskkonnaregistris registreerimise kord – Riigi Teataja
I kaitsekategooria liigi isendi valduse ning tehingu keskkonnaregistris registreerimise kord
RTL 2004, 72, 1193
Vastu võetud 28.05.2004 nr 59
Määrus kehtestatakse «Looduskaitseseaduse» (RT I 2004, 38, 258) § 56 lõike 4 alusel.
§ 1. I kaitsekategooria liigi isendi valduse ja sellega tehtava tehingu registreerimise eesmärk on isendite kohta teabe kogumine, korrastamine, säilitamine ning nendega tehtavate tehingute arvestuse pidamine.
§ 2. I kaitsekategooria isendi valdus ja sellise isendiga tehtav tehing registreeritakse keskkonnaregistris «Kaitstavate liikide isendeid, medaliväärseid jahitrofeesid või Eestisse loa alusel toodud isendeid sisaldava loomakogude nimistu» lisana.
§ 3. Andmed I kaitsekategooria isendi valdusest või muust tehingust esitatakse ühe kuu jooksul valdusesse saamisest või muu tehingu tegemisest.
§ 4. Tehinguks nimetatakse vastavalt «Looduskaitseseaduse» § 56 lõikele 1 isendi ostmist, ostupakkumist, tulu saamise eesmärgil omandamist, kasutamist, müüki, müügikohas hoidmist, müügiks vedamist, müügipakkumist või muul viisil tulu saamise eesmärgil kasutamist.
§ 5. Isendi valdamise registreerimiseks esitab isendi valdaja järgmised andmed:
1) valdaja nimi, elu- või asukoht ja kontaktandmed;
2) isendi eesti- ja ladinakeelne nimetus;
3) isendi tüüp (elusisend, topis, isendi osa, isendist valmistatud toode jne);
4) isendi päritolu (geograafiline koht ja keskkond);
5) isendite arv või kogus.
§ 6. Isendiga tehtavate tehingute registreerimiseks esitab tehingu tegemiseks ettepaneku teinud isik tehingu toimumise korral järgmised andmed:
1) tehingu objekti nimetus;
2) tehingu liik vastavalt «Looduskaitseseaduse» § 56 lõikele 1;
3) tehingus osalejate nimed, elu- või asukohad;
4) tehingu aeg;
5) tehingu koht.
3.09.2014 9:19
Parandatud ilmne ebatäpsus sõnas „ettepaneku“ Riigi Teataja seaduse § 10 lõike 3 alusel arvestades Keskkonnaministeeriumi 02.09.2014 kirja nr 1-6.1/14/6970-2.
§ 7. Registripidaja väljastab isendi omanikule isendi või tehingu registreerimise õiendi.